Illum il-Kummissjoni Ewropea ppreżentat il-pjan tagħha li tnaqqas l-emissjonijiet tal-gassijiet serra tal-UE b'mill-inqas 55 % sal-2030, imqabbla mal-livelli tal-1990. Permezz ta' dan il-livell ta' ambizzjoni għad-deċennju li jmiss, l-UE se taqbad direzzjoni ekwilibrata biex tilħaq in-newtralità klimatika sal-2050. Il-mira l-ġdida hija bbażata fuq Valutazzjoni tal-Impatt komprensiva tal-impatti soċjali, ekonomiċi u ambjentali. Il-Valutazzjoni turi li din l-azzjoni hija realistika u fattibbli. Din l-ambizzjoni akbar tenfasizza wkoll ir-rwol ta' tmexxija li għad għandha l-UE fil-livell globali, fid-dawl tal-konferenza li jmiss tan-NU dwar il-klima (COP26). Illum il-Kummissjoni: Il-President tal-Kummissjoni Ewropea, Ursula von der Leyen qalet: “Qed nagħmlu kulma nistgħu biex inżommu l-wegħda li għamilna lill-Ewropej: li l-Ewropa ssir l-ewwel kontinent newtrali għall-klima fid-dinja, sal-2050. Illum huwa pass importanti f'dan il-vjaġġ. Permezz tal-mira l-ġdida li nnaqqsu l-emissjonijiet tal-gassijiet serra tal-UE b'mill-inqas 55% sal-2030, se nkunu fuq quddiem nett fit-triq lejn pjaneta aktar nadifa u rkupru ekoloġiku. L-Ewropa se toħroġ aktar b'saħħitha mill-pandemija tal-coronavirus billi tinvesti f'ekonomija ċirkolari u effiċjenti fl-użu tar-riżorsi, tippromwovi l-innovazzjoni f'teknoloġija nadifa, u toħloq impjiegi ekoloġiċi.” Frans Timmermans, il-Viċi President Eżekuttiv għall-Patt Ekoloġiku Ewropew qal: “F'dan il-mument kruċjali għal saħħitna, għall-ekonomija tagħna u għall-azzjoni klimatika globali, huwa essenzjali li l-Ewropa tkun minn ta' quddiem fl-irkupru ekoloġiku. Għandna l-obbligu lejn uliedna u wlied uliedna biex nieħdu azzjoni issa. Illum, l-Ewropa qed turi lid-dinja kif se nsaħħu l-benesseri u l-prosperità taċ-ċittadini tagħna fid-deċennju li ġej waqt li naħdmu lejn il-mira tagħna ta' newtralità klimatika sal-2050.” Kadri Simson, il-Kummissarju għall-Enerġija qalet: “Abbażi tal-politiki eżistenti u tal-pjanijiet tal-Istati Membri, ninsabu fit-triq it-tajba biex naqbżu l-mira attwali tagħna ta' 40 % għall-2030. Dan juri li l-fatt li wieħed ikun aktar ambizzjuż mhuwiex biss meħtieġ, iżda wkoll realistiku. Is-sistema tal-enerġija se tkun fil-qalba ta' dan l-isforz. Se nibnu fuq l-istorja ta' suċċess tas-settur Ewropew tal-enerġija rinnovabbli, inħarsu lejn l-għodod kollha għad-dispożizzjoni tagħna biex inżidu l-effiċjenza enerġetika tagħna u nħejju pedament sod għal Ewropa aktar ekoloġika.” Flimkien mal-Pjan ta' Mira għall-Klima għall-2030 u l-Valutazzjoni tal-Impatt tagħha, illum il-Kummissjoni adottat ukoll valutazzjoni tal-Pjanijiet Nazzjonali għall-Enerġija u l-Klima tal-Istati Membri għall-2021-2030. Il-Valutazzjoni tal-Kummissjoni turi li l-UE tinsab fit-triq it-tajba biex taqbeż il-mira attwali tagħha għall-2030 ta' tnaqqis tal-emissjonijiet ta' mill-inqas 40 %, b'mod partikolari bis-saħħa tal-progress kontinwu fl-użu tal-enerġija rinnovabbli madwar l-Ewropa. Sabiex jintlaħaq l-għan il-ġdid ta' 55 %, l-UE se jkollha tkompli żżid l-effiċjenza enerġetika u s-sehem tal-enerġija rinnovabbli. Dan issa se jkun soġġett għal aktar konsultazzjoni u analiżi qabel ma jiġu ppreżentati l-proposti leġiżlattivi mill-Kummissjoni f'Ġunju 2021. Il-mira l-ġdida tal-klima għall-2030 se tgħin biex tiffoka l-irkupru ekonomiku tal-Ewropa mill-pandemija tal-coronavirus. Se tistimola l-investimenti f'ekonomija effiċjenti fir-riżorsi, tippromwovi l-innovazzjoni f'teknoloġija nadifa, trawwem il-kompetittività u toħloq impjiegi ekoloġiċi. L-Istati Membri jistgħu jużaw il-fond tal-UE għall-irkupru NextGenerationEU ta' EUR 750 biljun u l-baġit fit-tul li jmiss tal-UE biex jagħmlu dawn l-investimenti fit-tranżizzjoni ekoloġika. Sabiex tappoġġa l-investimenti meħtieġa, il-Kummissjoni llum adottat ukoll ir-regoli għal Mekkaniżmu ġdid ta' Finanzjament għall-Enerġija Rinnovabbli tal-UE, biex tagħmilha aktar faċli għall-Istati Membri li jaħdmu flimkien biex jiffinanzjaw u jużaw proġetti tal-enerġija rinnovabbli. Kuntest Iż-żieda tal-mira tal-UE għall-2030 għat-tnaqqis tal-emissjonijiet ta' gassijiet serra tħabbret għall-ewwel darba fil-linji gwida politiċi tal-President von der Leyen f'Lulju 2019, f'konformità mal-objettiv tal-Ftehim ta' Pariġi li ż-żieda fit-temperatura globali tinżamm sew taħt iż-2°C u li jissoktaw l-isforzi biex tinżamm sa 1.5°C. Fil-Valutazzjoni tal-Impatt li ġiet ippubblikata llum, u abbażi ta' proċess wiesa' ta' konsultazzjoni li twettaq matul is-sena li għaddiet, il-Kummissjoni eżaminat bir-reqqa l-effetti tat-tnaqqis tal-emissjonijiet b'50 % sa 55 % sal-2030 imqabbla mal-livelli tal-1990 fuq l-ekonomija, is-soċjetà u l-ambjent tagħna. Il-Valutazzjoni tal-Impatt qieset bir-reqqa t-taħlita ta' strumenti ta' politika disponibbli u kif kull settur tal-ekonomija jista' jikkontribwixxi għal dawn il-miri. Il-konklużjoni hija li perkors bilanċjat, realistiku u prudenti lejn in-newtralità klimatika sal-2050 jeħtieġ mira ta' tnaqqis tal-emissjonijiet ta' mill-inqas 55 % sal-2030. Il-kisba ta' tnaqqis ta' 55 % fl-emissjonijiet tal-gassijiet serra se teħtieġ azzjoni fis-setturi kollha tal-ekonomija. It-tranżizzjoni newtrali għall-klima tista' titwettaq biss permezz tal-kontribuzzjonijiet minn kulħadd. L-emissjonijiet tas-CO2 mill-ħruq tal-fjuwils fossili huma l-akbar sors ta' emissjonijiet ta' gassijiet serra fl-UE. Flimkien mal-emissjonijiet li jaħarbu mhux tas-CO2 fis-sistema tal-enerġija, huma responsabbli għal ftit aktar minn 75 % tal-emissjonijiet tal-gassijiet serra tal-UE. Dan jenfasizza r-rwol ċentrali tas-sistema tal-enerġija fit-tranżizzjoni lejn ekonomija newtrali għall-klima. Il-bini u t-trasport huma, flimkien mal-industrija, l-utenti ewlenin tal-enerġija u s-sors tal-emissjonijiet. Id-dekarbonizzazzjoni kemm tal-provvista tal-enerġija kif ukoll tad-domanda hija essenzjali biex tinkiseb in-newtralità klimatika. Il-valutazzjoni tal-Pjanijiet Nazzjonali għall-Enerġija u l-Klima tal-Istati Membri turi li qed jaċċelleraw it-tranżizzjoni tal-enerġija u tal-klima tagħhom. Dan jindika li s-sehem tal-enerġija rinnovabbli fl-UE jista' jilħaq it-33.7 % sal-2030, u jmur lil hinn mill-mira attwali ta' mill-inqas 32 %. Fir-rigward tal-effiċjenza enerġetika, għad hemm defiċjenza fl-ambizzjoni: bi 2.8 % għall-konsum tal-enerġija primarja u 3.1 % għall-konsum finali tal-enerġija, imqabbla mal-mira ta' mill-inqas 32.5 %. Sabiex tindirizza din id-diskrepanza, il-Kummissjoni se tieħu azzjoni, b'mod partikolari permezz tal-inizjattiva “Mewġa ta' Rinnovazzjoni” li jmiss u r-rieżami u r-reviżjoni possibbli tad-Direttiva dwar l-Effiċjenza fl-Enerġija, u l-gwida għall-Prinċipju "l-Effiċjenza Enerġetika tiġi l-Ewwel". Il-valutazzjoni tal-NECP fil-livell tal-UE li ġiet ippubblikata llum se tiġi kkomplementata f'Ottubru minn valutazzjonijiet tal-Istati Membri individwali, bħala parti mir-rapport dwar l-Istat tal-Unjoni tal-Enerġija. Ir-Regolament dwar il-Liġi dwar il-Klima, li ġie propost mill-Kummissjoni f'Marzu 2020, għandu l-għan li jdaħħal fil-liġi tal-UE l-mira tan-newtralità klimatika għall-2050 li ntlaħaq qbil dwarha mill-mexxejja tal-UE f'Diċembru 2019 u jistabbilixxi d-direzzjoni li għandha tiġi segwita mill-politiki kollha tal-UE. Il-Kummissjoni issa qed tipproponi li tinkludi l-mira riveduta għall-2030 fir-Regolament, li bħalissa qed jiġi diskuss mill-Parlament Ewropew u mill-Kunsill. Il-mira l-ġdida għall-2030 se tifforma wkoll il-bażi tad-diskussjonijiet dwar ir-reviżjoni tal-Kontribut Stabbilit fil-Livell Nazzjonali tal-UE għat-tnaqqis tal-emissjonijiet skont il-Ftehim ta' Pariġi. Kif stabbilit fil-Patt Ekoloġiku Ewropew u fil-Komunikazzjoni tal-lum, il-Kummissjoni issa se tibda tħejji proposti leġiżlattivi dettaljati dwar kif tista' tinkiseb din il-mira l-ġdida. Il-Kummissjoni se teżamina mill-ġdid l-istrumenti rilevanti kollha tal-politika dwar il-klima u l-enerġija biex tikseb it-tnaqqis tal-emissjonijiet bil-ħsieb li tagħmel proposti xierqa sa Ġunju 2021. Għal iktar tagħrif: Memo (mistoqsija u tweġiba) dwar il-Pjan dwar il-Mira Klimatika għall-2030 Komunikazzjoni dwar it-Tisħiħ tal-Ambizzjoni Klimatika tal-Ewropa għall-2030 Valutazzjoni tal-Impatt dwar it-Tisħiħ tal-Ambizzjoni Klimatika tal-Ewropa għall-2030 (part 1) - (part 2) Valutazzjoni tal-Pjanijiet Nazzjonali għall-Enerġija u l-Klima fl-UE kollha Skeda informattiva - Il-Pjan dwar il-Mira Klimatika għall-2030: Viżjoni għall-Ewropa Skeda informattiva - Għodod ta' Politika għall-Pjan dwar il-Mira Klimatika għall-2030 Skeda informattiva — Valutazzjoni tal-Pjanijiet Nazzjonali għall-Enerġija u l-Klima Diskors dwar l-Istat tal-Unjoni Stqarrija għall-istampa dwar l-inizjattivi ewlenin tal-Istat tal-Unjoni 2020 Paġna web iddedikata dwar l-Istat tal-Unjoni 2020 Patt Ekoloġiku Ewropew Pjan ta' Rkupru għall-Ewropa - NextGenerationEU Mekkaniżmu ta' Finanzjament għall-Enerġija Rinnovabbli Pjan dwar il-Mira Klimatika għall-2030 Pjanijiet Nazzjonali għall-Enerġija u l-Klima